হোলির দিনেই কেন্দ্রীয় সরকারি কর্মচারীদের জন্য সুখবর দিল কেন্দ্রীয় মন্ত্রিসভা। মুদ্রাস্ফীতির সঙ্গে তাল মিলিয়ে ৬ শতাংশ মহার্ঘ ভাতা ঘোষণা করল কেন্দ্রীয় সরকার। গত পয়লা জানুয়ারি থেকেই কেন্দ্রীয় সরকারি কর্মচারী এবং পেনশনভোগীদের জন্য এই মহার্ঘ্যভাতা কার্যকর হবে।
আরও ৬ শতাংশ মহার্ঘ ভাতা বৃদ্ধির ফলে কেন্দ্রীয় সরকারি কর্মচারীদের মহার্ঘ ভাতা বেড়ে হল ১২৫ শতাংশ। ফলে কেন্দ্রীয় সরকারি কর্মচারীদের সঙ্গে পশ্চিমবঙ্গ সরকারের কর্মীদের মহার্ঘ ভাতার পার্থক্য আরও বাড়ল। প্রায় ৪৮ লক্ষ কেন্দ্রীয় সরকারি কর্মচারী এবং ৫৫ লক্ষ পেনশনভোগী এর ফলে উপকৃত হবেন।
এর আগে গত সেপ্টেম্বর মাসেও ৬ শতাংশ মহার্ঘ ভাতা বাড়িয়েছিল কেন্দ্রীয় সরকার। পাঁচটি রাজ্যে নির্বাচনের মুখেই এই মহার্ঘ ভাতা বৃদ্ধি যথেষ্ট তাৎপর্য্যপুর্ণ।